SURSE Adina Florea de la Secția Specială a cerut DNA, prin ridicare de înscrisuri, dosarul agentului guvernamental la CEDO / Viorel Mocanu e vizat de DNA pentru că, în loc să apere statul român, îl apără pe Dragnea la Strasbourg

Procuroarea Adina Florea de la Secția pentru investigarea infracțiunilor în justiție (SIIJ) a solicitat de la DNA, prin ridicare de înscrisuri, toate documentele din dosarul care îl privește pe agentul guvernamental la CEDO, Viorel Mocanu, au declarat pentru G4Media.ro surse judiciare.

Solicitarea a fost făcută marți, 23 iulie, după ce cu o zi înainte, luni, 22 iulie, Viorel Mocanu a fost prezent la sediul SIIJ, unde a formulat o plângere pe motiv că ar fi abuzat de DNA. Potrivit acelorași surse, Adina Florea a cerut de la DNA procesul-verbal de sesizare din oficiu și înscrisurile în original solicitate de procurorii anticorupție de la agentul guvernamental, privind cauza Dragnea vs Romania. Potrivit surselor G4media, joi, 25 iulie, DNA a predat în original SIIJ documentele solicitate.

DNA a deschis dosar după ce presa a arătat că agentul României la CEDO, Viorel Mocanu, face apărări în defavoarea statului român și în favoarea lui Liviu Dragnea în procesul intentat la Strasbourg de fostul lider PSD. Dragnea a solicitat CEDO să constate că i s-a încălcat dreptul la un proces echitabil în dosarul Referendumul în care a fost condamnat definitiv la 2 ani de închisoare cu suspendare.

Jurnaliștii de la Hotnews au studiat dosarul de la CEDO și au constatat că agentul României a formulat argumente în defavoarea statul român și în favoarea fostului lider PSD. Aceasta după ce Catrinel Brumar, fostul agent CEDO, a fost schimbat cu Viorel Mocanu, un avocat care i-a reprezentat pe Sorin Oprescu, Rovana Plumb, dar și pe Oana Zăvoranu și Florin Salam.

Potrivit Hotnews, avocatul lui Dragnea în procesul de la Strasbourg, irlandezul Bernard O’Connor, a folosit deja argumentele noului agent al României, Viorel Mocanu, drept o acceptare în fața CEDO a culpei statului român față de Dragnea, pe motiv că nu ar fi avut șansa la un proces corect.

G4media l-a contactat pe agentul României la CEDO, Viorel Mocanu, pentru a-și expune un punct de vedere cu privire la procesul lui Dragnea la CEDO, dosarul deschis de DNA și plângerea depusă la SIIJ. Până la ora publicării acestei știri, Mocanu nu a răspuns solicitării G4Media.ro. Imediat cum o va face, vom prezenta punctul lui de vedere.

Foto: Viorel Mocanu (Captură youtube)